DA Den Europæiske Unions Tidende C 227/20

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 227/06)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»AIL DE LA DRÔME«

EF-nummer: FR/PGI/005./0537/27.03.2006

BOB ( ) BGB ( X )

Denne sammenfatning indeholder de vigtigste oplysninger fra varespecifikationen og tjener til information.

1. Medlemsstatens ansvarlige myndighed:

Navn: Institut National des Appellations d'Origine (I.N.A.O) Adresse: 51, rue d'Anjou F-75 008 Paris Tlf. (33-1) 53 89 80 00 Fax (33-1) 42 25 57 97 E-mail: info@inao.gouv.fr

2. Sammenslutning:

Navn: Association des Producteurs d'Ail de la Drôme Adresse: Chambre d'Agriculture ZI de Gournier F-26 200 Montelimar Tlf. (33-4) 75 53 91 10 Fax (33-4) 75 53 50 92 E-mail: — Sammensætning: producent/forarbejdningsvirksomhed ( X ) andet ( )

3. Produktets art:

Klasse 1.6: »Frugt, grøntsager og korn, også forarbejdet«

4. Varespecifikation

(Sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn: »Ail de la Drôme«

4.2. Beskrivelse: »Ail de la Drôme« er et spiseløg, som sælges i frisk, halvtørret eller tørret tilstand. Løgene er hvide (efterårssort), kan have et violet, flammeagtigt skær og er store. Løgene har en let sødlig og »frisk« (ikke harsk) smag af middel intensitet og en svag eftersmag, og de følges behagelige og bløde i munden. Der anvendes to lokale, historiske sorter: »Messidrôme« og »Thermidrôme«.

Feddene skal være af klasse I eller klasse Ekstra som defineret i EU's normer. Mindstediameteren skal være 45 mm.

Hvidløg fra Drôme kan sælges i løs vægt (i bakker eller sække) eller i forpakket salgsemballage.

Løgene må præsenteres til salg på tre måder: løst i papemballage, i bundter eller sammenflettede (kun tørrede og halvtørrede løg).

4.3. Geografisk område: Det geografiske område omfatter 118 kommuner fordelt på 13 kantoner i Drôme.

Kantoner, som er fuldstændigt omfattet: Crest Sud, Grignan, Loriol, Marsanne, Montélimar I og II, Pierrelatte, Saint Paul Trois Châteaux og Portes lès Valence. Kantoner, som er delvis omfattet: Buis les Baronnies, Chabeuil, Crest Nord, Dieulefit og Nyons.

Det geografiske område er defineret ud fra historiske og nuværende dyrkningsområder og ved anvendelse af generelle tal for landbrugsproduktionen og klimatiske data, der viser, i hvilke områder summen af temperaturen i 8 ud af 10 tilfælde er mere end 1 000 °C i perioden 1. november til 15. april, hvorved løgene opnår optimal modning og kvalitet.

Følgende etaper skal finde sted inden for BGB-området: produktion af udsædsløg, dyrkning, høst, tørring, børstning og sortering.

4.4. Bevis for oprindelse: Dyrkningsområdernes beliggenhed inden for BGB-området fremgår af jordbrugsoversigten. De godkendte udsædsløgs oprindelse fremgår af købsfakturaer og af mærkning foretaget af SOC (Service Officiel de Contrôle). Alle dyrkningsoperationer, fra udsætning til tørring, registreres i dyrkningsjournalen.

Det edb-baserede sporingssystem gør det muligt at spore det indpakkede produkt fra forbrugeren tilbage til dyrkningsstedet. Hver dyrkningsparcel identificeres ved hjælp af angivelser fra dyrkningsjournalen (producentnavn, parcel, år), hvilket gør det muligt at identificere oprindelsen.

Kontrolorganet ULASE foretager regelmæssigt en ekstern kontrol og garanterer overholdelsen af varespecifikationerne.

4.5. Produktionsmetode: Parcellerne skal være beliggende i det fastlagte geografiske område. Jorden skal være let stenholdig og leret (vigtigt for at sikre god holdbarhed). Den skal indeholde mindst 10 % ler (kontrol ved jordbundsanalyse ved udsætningen).

Der anvendes to lokale, historiske sorter: »Messidrôme« og »Thermidrôme«. Men der findes en protokol for indførelse af nye sorter, som tager udgangspunkt i produktivitet, størrelse, farve, feddenes form, antal ydre skaller, holdbarhed og tilpasning til lokale jordbunds- og klimaforhold. Sorterne skal tilhøre sortsgruppe III, der er defineret i den botaniske klassifikation, som blev opstillet af C.M. MESSIAEN, tidligere forsker ved INRA (det franske landbrugsforskningsinstitut), og have den fastlagte smagsprofil. De tilladte sorter stammer alle fra udsædsløg, der er godkendt af SOC, og som er dyrket i BGB-området. Mindste tæthed for udsædsløg er 900 kg/7ha.

For at bryde visse sygdommes og parasitters livscyklus er følgende forafgrøder ikke tilladt: majs, løg, skalotteløg og porer. Der må højst dyrkes hvidløg to gange over en periode på 5 år.

Grundgødskning og kvælstoftilsætning afpasses efter behov.

Det anbefales at foretage ukrudtsbekæmpelse, inden løgene vokser op. Senere ukrudtsbekæmpelse er tilladt ved ukrudtsdannelse med følgende tærskelværdier:

tokimbladede planter: når der forekommer mindst 10 planter med 2 blade pr. m2

græsser: plantehøjde 10 cm eller mere.

Behandlingen afhænger af forekomsten af parasitter og sygdomme og sker på grundlag af observationer foretaget af producenterne og/eller lokale tekniske tjenester. Præventiv behandling mod løgrust er obligatorisk.

Anvendelsen af antispiringsmidler under dyrkningen er forbudt.

Der må kun anvendes plantebeskyttelsesmidler, som har markedsføringstilladelse, og de angivne doser skal overholdes.

Kunstvanding foretages efter behov. Der er tale om supplerende og ikke systematisk vanding, som foretages på tidspunktet for løgdannelsen.

Høsten af hvidløgene foregår manuelt eller mekanisk. I sidstnævnte tilfælde må faldhøjden højst være 50 cm. Høsttidspunktet afhænger af forholdet mellem løgenes og bladenes vægt eller af bladenes tørringsgrad beroende på de klimatiske forhold.

Hvidløgene skal henlægges til tørring senest 24 timer efter optagningen, enten ved naturlig tørring eller med blæsere. Tørringen af afstilkede og mekanisk høstede hvidløg skal ske med blæsere. Hvidløg, som er høstet manuelt, kan tørres på naturlig vis eller ved blæsning. Tørringen skal finde sted inden for BGB-området. Tørrede løg skal henligge til tørring i mindst 21 dage efter optagningen og halvtørrede løg i mindst 3 dage efter optagningen.

Anvendelsen af antispiringsmidler med henblik på opbevaring og lagring er forbudt, og det samme gælder behandling med ioniserende stråling.

Opbevaring under køl er tilladt ved en temperatur mellem – 1 °C og 0 °C.

Løgene bliver børstet, sorteret og bleget. Rødderne afskæres i toppen, medmindre de skal sælges i bundter. Hvis løgene skal sælges løst, skæres stilkene bort. Hvis løgene skal sælges i bundter, afskæres stilkene i ens længder.

4.6. Tilknytning:

— Dyrkning af hvidløg, som ofte foregår på traditionel vis, er gået i arv fra generation til generation. Man ved, at hvidløg blev dyrket i Drôme langt tilbage i tiden, hvilket fremgår af henvisningen hertil i år 1600 i d'Olivier de Serres' bog »Le Théâtre d'Agriculture et Mesnage des Champs«. I 1793 blev der solgt hvidløg på markedet i Valence

— Allerede omkring 1960 var forskerne ved INRA interesseret i hvidløg. Med udgangspunkt i sorten »Blanc de la Drôme« foretog de en forædling, som førte til 2 kloner, der fik navnene »Messidrôme« og »Thermidrôme«

— Det er på grundlag af INRA's forædling af disse nye sorter, at landbruget i Drôme har udviklet hvidløgsproduktionen, som for mange mellemstore landbrug udgør en ikke ubetydelig indtægtskilde

— Det er vigtigt at bemærke, at mere end 85 % af de af SOC godkendte udsædsløg, som sælges i Frankrig, stammer fra produktionsområdet i Drôme

— I begyndelsen af 1980'erne besluttede producenterne af spisehvidløg i Drôme at organisere sig: i 1981 blev »l'Association des producteurs d'Ail Drômois« dannet; i 1986 blev hvidløgsmarkedet »Foire à l'ail de Sauzet« afholdt for første gang; i 1993 blev den nationale producentorganisation »l'Association Nationale Interprofessionnelle de l'AIL« (ANIAIL) stiftet på opfordring af hvidløgsproducenterne i Drôme med det formål at repræsentere hvidløgsdyrkerne over for offentlige myndigheder; i 1994 blev der undertegnet et integreret program for jordbrugsudvikling (PIDA); og i 1996 blev sammenslutningen »La Confrérie de l'Ail de la Drôme« stiftet

— Gennem undersøgelser af hvidløgenes fysiologi og udvikling sammenholdt med data over de meteorologiske forhold i departementet har det været muligt at indkredse områder, hvor forholdene for dyrkning af hvidløg er gunstige. Det sol- og vindrige klima i BGB-området er gunstigt for hvidløgsproduktionen og letter bl.a. tørringen. Jordbundsforholdene er ikke en hindring for produktionen af hvidløg, som passer godt til jordbundstypen i det pågældende BGB-område. Det er faktisk jordbunds- og klimaforholdene under ét, som sikrer et produkt af høj kvalitet. Hvidløg fra Drôme kræver ikke megen rensning, takket være de gunstige klimatiske forhold i BGB-området, som letter afskalningen. Producenternes ekspertise viser sig især i deres evne til at vælge det optimale høsttidspunkt og i deres håndtering af tørringsprocessen

— Foreningen af producenter af hvidløg i Drôme ønsker at videreudvikle produktionen af »Ail de la Drôme« baseret på en rig tradition for hvidløgsdyrkning, et godt renommé i det sydøstlige Frankrig, velegnede jordbundsforhold samt en organisation af lokale producenter, som ønsker at videregive traditionen til kommende generationer.

4.7. Kontrolorgan:

Navn: ULASE Adresse: Place du Champ de Mars F-26 270 LORIOL sur DROME Tlf. (33-4) 75 61 13 00 Fax (33-4) 75 85 62 12 E-mail: —

ULASE er et godkendt organ, som er akkrediteret i overensstemmelse med norm EN 45011.

4.8. Mærkning: Mærkningen skal omfatte følgende informationer: salgsbetegnelsen »Ail de Drôme«; angivelsen »Beskyttet Geografisk Betegnelse« eller EU-logoet BGB.